જાહેર વિતરણ વ્‍યવસ્‍થા માટે ભારત સરકારના અન્‍ન અને જાહેર વિતરણ વ્‍યવસ્‍થા મંત્રાલય વાર્ષિક / ત્રિમાસિક / માસિક ધોરણે અનાજ અને ખાંડની ફાળવણી કરે છે. જ્યારે પેટ્રોલીયમ મંત્રાલય દ્વારા વાર્ષિક / ત્રિમાસિક ધોરણે કેરોસીનની ફાળવણી કરે છે. રાજ્યમાં રેશનકાર્ડ ધારકોના પ્રકાર, જન સંખ્‍યા તેમજ કાર્ડ દીઠ મળવાપાત્ર આવશ્‍યક ચીજ વસ્‍તુઓના ધોરણો નજર સમક્ષ રાખી માસની શરૂઆતમાં રાજ્ય કક્ષાએ ઉપલબ્‍ધ આવશ્‍યક ચીજ વસ્‍તુઓના જથ્‍થાનું જીલ્‍લાવાર સપ્રમાણ વિતરણ કરવામાં આવે છે. જેના આધારે જિલ્‍લા પુરવઠા અધિકારીઓએ તાલુકા (ગ્રામ) અને શહેરી તાલુકા (ઝોન) માટેની ફાળવણી કરે છે. જ્યારે તાલુકા મામલતદારશ્રીઓ / ઝોનલ અધિકારીશ્રીઓએ વાજબી ભાવની દુકાનો, કેરોસીન રીટેલરો / ફેરીયાઓને કાર્ડ ધારકો સુધી વિતરણ માટે માસિક ધોરણે આવશ્‍યક ચીજ વસ્‍તુઓની પરમીટ આપે છે. સંબંધિત વાજબી ભાવના દુકાનદારોએ આ પરમીટમાં જણાવેલ જથ્‍થો ગુજરાત રાજ્ય નાગરિક પુરવઠા નિગમ હેઠળના ગોડાઉનો ખાતેથી મેળવવાનો હોય છે. જ્યારે ભારત સરકારની ઓઇલ કું. દ્વારા નીમેલ અને જીલ્‍લા ખાતે આવેલા કેરોસીન એજન્ટો‍ દ્વારા પરમીટ મુજબનો કેરોસીનનો જથ્‍થો જે તે વાજબી ભાવની દુકાન / કેરોસીન રીટેલર કે ફેરીયાઓના સ્‍થળ સુધી પહોંચાડવાની (ડોર સ્‍ટેપ ડીલીવરી) વ્‍યવસ્‍થા કરી આપવાની રહે છે.